Ukážka z elektronickej knihy

Text © Katherine Rundell 2023

Illustrations © Tomislav Tomić 2023

Map by Virginia Allyn

Translation © Michaela Hajduková 2024

Slovak edition © Vydavateľstvo SLOVART, spol. s r. o.,
Bojnická 10, 830 00 Bratislava 2025

ISBN 978-80-556-6737-9

Všetky práva vyhradené. Žiadna časť tejto knihy sa nesmie reprodukovať ani šíriť v nijakej forme ani nijakými prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému a podobne bez predchádzajúceho písomného súhlasu vydavateľa.

Pamiatke mojej pratety Caire Hawkinsovej,

ktorá vliala do môjho detstva svetlo.

„Gryf je aj vták, aj štvornohé zviera;

Má telo leva, má však krídla a hlavu orla.“

Izidor zo Sevily: Etymologiae (600)

„Jeho ústa sú smrť, jeho dych je oheň!“

Epos o Gilgamešovi (Mezopotámia, 2000 pred n. l.)

Pravdepodobne prvá písomná zmienka o drakoch.

„Spievam o pokroku nesmrteľnej duše.“

John Donne: Metempsychosis (1601)

STRÁŽCOV

BESTIÁR

Na svete je jedno tajné miesto, skryté pred všetkými. Divoké a vznešené. Krajina, kde v hojnosti žijú všetky mýtické bytosti. Volá sa Súostrovie a skladá sa z tridsiatich štyroch ostrovov. Niektoré z nich sú veľké asi ako Dánsko, iné maličké ako námestie v malom mestečku. Na týchto ostrovoch žijú tisíce čarovných bytostí – behajú, lietajú, vychovávajú mláďatá, starnú, zomierajú a potom sa všetko začne odznova. My ľudia sme na ne takmer zabudli a myslíme si, že existujú len v rozprávkach. Ale nezničili sme ich úplne, stále žijú. Je ich množstvo, žiaria a naozaj jestvujú. Súostrovie je posledné čarovné miesto na svete.

Avank

Avank je mäsožravec žijúci v močariskách. Vyzerá ako bobor s tesákmi, bielymi a špicatými ako ihly. Tesáky mu každý deň vyrastú o tri centimetre a ostrí si ich o skaly, stromy a občas aj o ľudí. Avanky majú mäkučkú ligotavú srsť a niekedy sa stáva, že na ňu nalákajú deti. Deti, ktoré sa dajú nalákať, sa už domov nevrátia.

Almiraj

Almiraj je prenádherný zajac so
zlatým rohom. Má dlhé uši, zvnútra ružové. Keď almiraj v čase párenia niekam stúpi, na tom mieste vyrastie jasnozelená tráva. Suché pole pokryje zeleňou v priebehu hodiny. Vraví sa, že almiraje si vážia statočnosť, múdrosť a dobro. Kráľovná Arian z Lítie vraj raz darovala almiraja svojmu snúbencovi. Almiraj ho odmietol a radostne sa rozbehol k jej slúžke. A tak sa kráľovná vydala za slúžku a žili spolu šťastne v dome so záhradou plnou almirajov, až kým nepomreli.

Boromec

Známy ako rastlinné jahňa. Vyrastá zo zelenej stonky, ku ktorej sa pripája úponkom. Je asi tridsať centimetrov vysoký, má zelenú kožu a bielu vlnu. Keď spasie všetku trávu okolo svojho úponku, uhynie spolu s celou rastlinou. Práve preto mnohí obyvatelia Súostrovia so sebou vždy nosia semienka. Keď uvidia boromca, zasejú semienka okolo jeho rastliny. Z boromčej vlny sa vyrábajú najjemnejšie látky na svete. Vlnu dostanú zadarmo tí, ktorí v neho veria. Odev z takej vlny vydrží celé stáročia a má jemnú vôňu zeme.

Kentaur

Kentauri majú telo koňa a trup a hlavu človeka. Sú zruční remeselníci, ale zväčša sa celý ich život krúti okolo jedla. Musia totiž jesť dvanásťkrát denne, aby nasýtili svoje obrovské telá a mozgy. Sú gurmáni a pri každom splne usporadúvajú hostiny. Podávajú lesné ovocie navrstvené v metrových kopách a silnú jablkovú pálenku. Hostiny trvajú až do druhého dňa.

Drak

V Súostroví žije tridsaťsedem druhov drakov. Najväčší, s prívlastkom červenokrídly, je veľký asi ako katedrála. Je čierny a pod krídlami má šarlátovočervené časti. Najmenší drak jakulus by sa človeku
mohol pohodlne usadiť na konci prsta. Najrýchlejší je žltý drak s úzkymi krídlami a dlhým chvostom. Vodný drak s bronzovým chvostom zasa dokáže dýchať aj
pod vodou. Dospelé žlté draky
prežijú celý život v mori, nad hladinu vyplávajú len vo výnimočných prípadoch, napríklad ak chcú
uloviť osamelého námorníka. Strieborný drak sa dožíva až štyritisíc rokov. Považuje sa za najstaršiu bytosť na svete. Je nesmierne náladový, čo pri takomto starcovi veľmi neprekvapuje.

Chiméra

Chiméra vyzerá ako lev, ale má dve hlavy, leviu a koziu, a chvost s haďou hlavou na konci. Každá hlava má vlastný mozog, nervovú sústavu a vlastné názory. Chiméra tak žije v ustavičnom zmätku. Tri hlavy sa totiž na niečom len zriedka dohodnú.

Gryf

Gryf má telo, chvost a zadné nohy ako lev a hlavu, krídla a predné nohy s pazúrmi ako orol. Nedokáže hovoriť nahlas, ale veľmi rýchlo sa učí a ľudskú reč dokáže pochopiť za pár dní. Rozpätie krídel dospelého gryfa je také veľké, že môže ukryť dieťa. Keď je vonku zima, z jeho tela sála teplo. Z čarovných zvierat žijúcich na zemi a vo vzduchu je najkrotkejší. Je to jedna z najčarovnejších bytostí na svete. (Dodatok Franka Aureata: Za posledných päť rokov počet gryfov výrazne klesol. Príčina tohto javu nie je známa, je však vysoko pravdepodobné, že je ňou slabnutie čaromoci. Gryfom hrozí úplné vyhynutie.)

Hipokampus

Hipokampy sú ozajstné morské koníky. Žijú v čriedach v počte od desať do dvadsať, samčeky sú väčšie, no samičky sú rýchlejšie. Sú rôzne sfarbené – od smaragdovozelenej po sivú. V severozápadnej časti Súostrovia žiaria aj ružovokoralovo. Niektoré sú skrotené a jazdia na nich morské nymfy
nereidy. V Súostroví sa môžu podľa zákona plaviť len lode poháňané veternou alebo slnečnou energiou, aby neznečisťovali vodu a aby mladé hipokampy mohli rásť do nevídanej krásy.

Karkadán

Karkadán vyzerá podobne ako jednorožec, na rozdiel od neho má však psie zuby a je zlomyseľný. Jedna z mála bytostí v Súostroví, ktorá zabíja okrem obživy aj pre zábavu. Najradšej má ľudské mäso a trávu na pretrávenie. Kožu má čiernu až fialovú, vidieť mu cez ňu kosti. Roh má čierny a jed na jeho špičke spôsobuje bolestivú gangrénu, ochrnutie a nakoniec smrť. Jeho čarovnú moc možno zrušiť rohom jednorožca, no keďže roh jednorožca vlastní iba málokto, obete nemajú veľkú nádej na prežitie.

Koniec ukážky